SKRIFTLIG FORESPØRGSEL E-1902/00

af Baroness Sarah Ludford (ELDR) til Kommissionen

(16. juni 2000)

Om: GM-frø

Den nylige afsløring i Det Forenede Kongerige af, at canadiske rapsfrø solgt af firmaet Advanta Seeds indeholder op til 1 % genetisk modificeret materiale, rejser to alvorlige spørgsmål. For det første siges det, at GM-sorter, der vokser over 800 meter fra andre afgrøder, har forårsaget forurening af disse. Et af de videnskabelige argumenter for en kommerciel udnyttelse af GM-afgrøder er, at der kun er lille risiko for krydskontaminering til ikke-GM-afgrøder eller organiske afgrøder. Er Kommissionen enig i, at ovennævnte problem understreger nødvendigheden af, at EU er yderst forsigtig med at anvende GM-frø, selv til forsøg, for at beskytte biodiversiteten? Hvilket materiale vedrørende de kvantitative risici ligger Kommissionen inde med for så vidt angår GM-afgrøders potentielle forurening af andre afgrøder og over hvilke afstande?

For det andet har det faktum, at de forurenede frø også uafvidende såedes af landmænd i Frankrig, Tyskland og Sverige tydeligt understreget, at der ikke findes nogen international regulering af renheden af frø. Hvilke foranstaltninger vil Kommissionen træffe for at sikre renheden af frø, der importeres i EU? Hvilke foranstaltninger vil Kommissionen træffe for at sikre, at der ikke er forurenede frø i omløb på det indre marked?

Svar afgivet på Kommissionens vegne af David Byrne

(3. oktober 2000)

Kommissionen er orienteret om afsløringen for nylig, som det ærede medlem omtaler, men har ingen bekræftede oplysninger om kilden til tilstedeværelse af genetisk modificeret materiale i den pågældende rapsfrøforsendelse. En mulig kilde kunne være genetisk modificerede sorter, der voksede for tæt på den pågældende afgrøde.

Omfanget af krydsninger mellem modificerede og ikke-modificerede rapsfrø og mellem modificerede rapsfrø og vildtvoksende raps afhænger hovedsagelig af størrelsen af planternes pollenproduktion og -spredning og af afstanden mellem de afgivende og modtagende planter, og virkningen stiger især i forhold til antallet af beplantede marker og deres størrelse. Vedvarende lokale miljøfaktorer som temperatur, fugtighed og lys, men også vind og regn, er i høj grad bestemmende for udbredelsen af pollen, dens vektorer (insekter, vind) og dens levedygtighed.

I den eksisterende fællesskabslovgivning om frø, der tager sigte på at sikre en tilstrækkelig frøkvalitet, forbereder Kommissionen i øjeblikket vedtagelse af standarder for renhed i forhold til genetisk modificerede frø og særlige krav til etikettering af frø med henblik på genetisk modificeret materiale (bilaget til Kommissionens hvidbog om fødevaresikkerhed, punkt 77). Disse standarder bør omfatte minimumsafstande mellem frøafgrøder og marker med potentielle kilder til uønsket pollenspredning fra genetisk modificerede planter, som bør variere efter afgrøderne, afhængigt af omfanget af risikoen for en sådan pollenspredning.

Tilladelser i henhold til Rådets direktiv 90/220/EØF af 23. april 1990 om udsætning i miljøet af genetisk modificerede organismer(1), gives under alle omstændigheder kun på det grundlag, at der ikke er grund til at tro, at udsættelsen vil få en skadelig virkning for den menneskelige sundhed eller miljøet under de betingelser, som der gives tilladelse til. Det skal i denne sammenhæng bemærkes, at den potentielle overførsel af modificerede gener til andre planter ikke i sig selv anses for en skadelig virkning for miljøet. Den risikoevaluering, der kræves for at få en fællesskabstilladelse for genetisk modificerede organismer, omfatter en undersøgelse af, om en sådan overførsel kan resultere i skadelige virkninger for miljøet.

Muligheden for krydskontaminering ved fysisk blanding ved et uheld er også et problem. For at imødegå dette overvejer Kommissionen bl.a. indførelse af et sporingssystem i bestemmelserne i direktiv 90/220/EØF, og den vil også tage hensyn til dette i forbindelse med de førnævnte standarder for renhed i forhold til en eventuel tilstedeværelse af genetisk modificerede frø. Indtil en sådan lovgivning kan vedtages, skal medlemsstaterne som led i deres generelle pligt til at føre tilsyn med overholdelsen af fællesskabslovgivningen vurdere risikoen for eventuel tilstedeværelse af uautoriseret genetisk modificeret materiale, og i tilfælde af, at der er mistanke om en sådan tilstedeværelse, skal de gennemføre en passende kontrol for at opfange kontaminerede partier og hindre dem i at blive markedsført og anvendt.

(1) EFT L 117 af 8.5.1990.